РЕГЛАМЕНТ (ЕС) № 545/2013 НА КОМИСИЯТА
от 14 юни 2013 година
за изменение на приложение I към Регламент (ЕО) № 1334/2008 на Европейския парламент и на Съвета относно ароматичното вещество 3-ацетил-2,5-диметилтиофен
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 1334/2008 на Европейския парламент и на Съвета от 16 декември 2008 г. относно ароматизантите и определени хранителни съставки с ароматични свойства за влагане във или върху храни и за изменение на Регламент (ЕИО) № 1601/91 на Съвета, регламенти (ЕО) № 2232/96 и (ЕО) № 110/2008 и Директива 2000/13/ЕО (1), и по-специално член 11, параграф 3 от него,
като взе предвид Регламент (ЕО) № 1331/2008 на Европейския парламент и на Съвета от 16 декември 2008 г. за установяване на обща разрешителна процедура за добавките в храните, ензимите в храните и ароматизантите в храните (2), и по-специално член 7, параграф 6 от него,
като има предвид, че:
(1)
С Регламент за изпълнение (ЕС) № 872/2012 на Комисията (3) беше приет списък на ароматичните вещества и той беше въведен в част А от приложение I към Регламент (ЕО) № 1334/2008.
(2)
Списъкът може да се актуализира в съответствие с предвидената в Регламент (ЕО) № 1331/2008 обща процедура по инициатива на Комисията или чрез подаване на заявление от държава членка или от всяка заинтересована страна.
(3)
Ароматичното вещество 3-ацетил-2,5-диметилтиофен (FL-№ 15.024) е включено в списъка като ароматично вещество в процес на оценка, за което е необходимо да се предоставят допълнителни научни данни. Заявителят е предоставил необходимите данни.
(4)
След като извърши оценка на предоставените данни, на 15 май 2013 г. Европейският орган за безопасност на храните заключи, че 3-ацетил-2,5-диметилтиофен има мутагенно действие както при изследванията in vitro, така и при тези in vivo, поради което употребата му като ароматично вещество поражда опасения относно неговата безопасност (4).
(5)
Употребата на 3-ацетил-2,5-диметилтиофен съответно не отговаря на посочените в член 4, буква а) от Регламент (ЕО) № 1334/2008 общи условия за употреба на ароматизанти, поради което веществото следва незабавно да се заличи от списъка с цел защита на човешкото здраве.
(6)
Комисията следва да използва процедурата по спешност за заличаването от списъка на Съюза на предизвикващото опасения за безопасността вещество.
(7)
В съответствие с член 30 от Регламент (ЕО) № 1334/2008 ароматизантите, които не са включени в списъка на Съюза, могат да бъдат пускани на пазара като такива и да се употребяват във или върху храни до 22 октомври 2014 г. Посоченият преходен период не се прилага за 3-ацетил-2,5-диметилтиофен.
(8)
Поради слабата му употреба и ниското общо количество на 3-ацетил-2,5-диметилтиофен, влаган годишно в храни в рамките на Европейския съюз, наличието на веществото в храната не предизвиква неотложни опасения за неговата безопасност. Като се вземат също така предвид и техническите и икономическите причини, преди датата на влизане в сила на настоящия регламент следва да се определят преходни периоди за храните, съдържащи 3-ацетил-2,5-диметилтиофен, които се предлагат на пазара или се внасят в Съюза от трети страни.
(9)
Поради това Регламент (ЕО) № 1334/2008 следва да бъде съответно изменен.
(10)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
Част А от приложение I към Регламент (ЕО) № 1334/2008 се изменя в съответствие с приложението към настоящия регламент.
Член 2
1. Забранява се предлагането на пазара на 3-ацетил-2,5-диметилтиофен като ароматично вещество и влагането му във или върху храни.
2. Забранява се предлагането на пазара на храни, съдържащи ароматичното вещество 3-ацетил-2,5-диметилтиофен.
3. Забранява се внасянето на 3-ацетил-2,5-диметилтиофен като ароматично вещество, както и на храни, в които се съдържа ароматичното вещество 3-ацетил-2,5-диметилтиофен.
Член 3
1. Чрез дерогация от член 2, параграф 2 съдържащите ароматичното вещество 3-ацетил-2,5-диметилтиофен храни, които са били пуснати законно на пазара преди датата на влизане в сила на настоящия регламент, могат да бъдат предлагани на пазара до крайната им дата на употреба или до датата на минималната им трайност.
2. Член 2 не се прилага за пратките от храна, съдържаща ароматичното вещество 3-ацетил-2,5-диметилтиофен, когато вносителят на такива храни може да докаже, че те са били изпратени от съответните трети страни и са били на път за Съюза преди датата на влизане в сила на настоящия регламент.
Член 4
Настоящият регламент влиза в сила в деня след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 14 юни 2013 година.